उच्चतर शिक्षा आयोग (पाकिस्तान)
उच्चतर शिक्षा आयोग पाकिस्तान सरकार द्वारा गठित एक वैधानिक निकाय है जिसे 2002 में अता-उर-रहमान की अध्यक्षता में स्थापित किया गया था। इसका मुख्य कार्य देश में उच्चतर शिक्षा संस्थानों का वित्त-पोषण, देखरेख, विनियमन और मान्यता देना है। यह पहली बार 1974 में विश्वविद्यालय अनुदान आयोग के रूप में स्थापित किया गया था और अता-उर-रहमान के सुधारों के बाद 11 सितम्बर 2002 को अपने आधुनिक रूप में आया, जिसे अन्तरराष्ट्रीय प्रशंसा भी मिली। आयोग अंतरराष्ट्रीय मानकों को पूरा करने के लिए उच्च शिक्षा नीति और गुणवत्ता में सुधार करने के साथ-साथ मान्यता प्राप्त अकादमिक डिग्री प्रदान करने तथा नये संस्थानों के विकास और पाकिस्तान में वर्तमान संस्थानों के उत्थान के लिए भी उत्तरदायी है।